b'\n_START_ARTICLE_\nAtsiskaitymas (atsilyginant)\n_START_PARAGRAPH_\nAtsiskaitymas\xc2\xa0\xe2\x80\x93 procesas ar veiksmas, kurio metu padengiamas arba suma\xc5\xbeinamas vieno fizinio ar juridinio asmens \xc4\xafsipareigojimas kitam fiziniam ar juridiniam asmeniui atsilyginant u\xc5\xbe koki\xc4\x85 nors (buvusi\xc4\x85 ar b\xc5\xabsim\xc4\x85) veikl\xc4\x85, paslaug\xc4\x85, darb\xc4\x85, prek\xc4\x99, paskol\xc4\x85 ir kt._NEWLINE_Kai atsiskaitymus vykdo tarpininkas(-ai) atsiskaitymo procese be \xc5\xa1io tarpininko gali dalyvauti keli fiziniai ar juridiniai asmenys. \xc5\xbdr. Atsiskaitymo sistemos._NEWLINE_Vykdant atsiskaitym\xc4\x85 pagal vertybini\xc5\xb3 popieri\xc5\xb3 ar valiutos pirkimo\xc2\xa0\xe2\x80\x93 pardavimo sandor\xc4\xaf abu asmenys turi savo \xc4\xafsipareigojimus. Kai \xc4\xafvykdomi abu \xc5\xa1ie \xc4\xafsipareigojimai yra laikoma, kad atsiskaityta pagal \xc5\xa1\xc4\xaf sandor\xc4\xaf.\n_START_SECTION_\nPradinis mok\xc4\x97tojas\n_START_PARAGRAPH_\nPradinis mok\xc4\x97tojas\xc2\xa0\xe2\x80\x93 atsiskaitymo dalyvis (mok\xc4\x97tojas), kuris inicijuoja ar inicijavo atsiskaitymo proces\xc4\x85 pervesdamas l\xc4\x97\xc5\xa1as ar mok\xc4\x97damas pinigus._NEWLINE_Prie\xc5\xa1 atsiskaitym\xc4\x85 jis tur\xc4\x97jo \xc4\xafsipareigojim\xc4\x85 kitam fiziniam ar juridiniam asmeniui (galutiniam l\xc4\x97\xc5\xa1\xc5\xb3 gav\xc4\x97jui)._NEWLINE_Kai \xc4\xafvyksta pradinio mok\xc4\x97tojo galutinis atsiskaitymas yra laikoma, kad pradinis mok\xc4\x97tojas savo \xc4\xafsipareigojim\xc4\x85 kitam fiziniam ar juridiniam asmeniui (galutiniam l\xc4\x97\xc5\xa1\xc5\xb3 gav\xc4\x97jui) \xc4\xafvykd\xc4\x97.\n_START_SECTION_\nAtsiskaitymo priemon\xc4\x97s\n_START_PARAGRAPH_\n\xc4\xaevairiuose istoriniuose laikotarpiuose buvo naudojamos \xc4\xafvairios atsiskaitymo priemon\xc4\x97s: darbo j\xc4\x97ga, kitos prek\xc4\x97s, vertybiniai popieriai ir pinigai arba j\xc5\xb3 ekvivalentai._NEWLINE_\xc5\xa0iuo metu da\xc5\xbeniausiai atsiskaitymams yra naudojami pinigai bei vertybiniai popieriai, nors atskirais atvejais, kai kuriose \xc5\xa1alyse dar galima pasteb\xc4\x97ti, kad yra naudojamos ir kitos atsiskaitymo priemon\xc4\x97s._NEWLINE_Lietuvoje atsiskaitymams yra naudojami tiktai pinigai bei vertybiniai popieriai._NEWLINE_Atsiskaitant pinigais galima atsiskaityti nacionaline valiuta litais (nuo 2015 m. eurais) ir kitomis u\xc5\xbesienio valiutomis.\n_START_SECTION_\nNetiesioginiai atsiskaitymai\n_START_PARAGRAPH_\nTiesiogiai atsiskaitymas \xc4\xafvysta betarpi\xc5\xa1kai, ta\xc4\x8diau vykdant atsiskaitymus netiesiogiai yra svarbu nustatyti moment\xc4\x85 kada yra galutinai atliktas atsiskaitymas, tod\xc4\x97l vykdant netiesioginius atsiskaitymus tenka naudoti tam tikr\xc4\x85 teisin\xc4\x99 baz\xc4\x99, sutartis ar susitarimus._NEWLINE_Netiesioginiuose atsiskaitymuose tarpininkas prisiima \xc4\xafsipareigojim\xc4\x85 atsiskaityti su l\xc4\x97\xc5\xa1\xc5\xb3 gav\xc4\x97ju._NEWLINE_\xc5\xa0i\xc5\xb3 atsiskaitym\xc5\xb3 vykdymui atsiskaitym\xc5\xb3 tarpininkai kuria atsiskaitym\xc5\xb3 sistemas, kuri\xc5\xb3 pagalba yra vykdomi atsiskaitymai._NEWLINE_\xc5\xa0iuose atsiskaitymuose svarbu nustatyti atsiskaitymo baigtumo moment\xc4\x85.\n_START_SECTION_\nAtsiskaitymo baigtumas\n_START_PARAGRAPH_\nVykdant atsiskaitym\xc4\x85 tiesiogiai jis i\xc5\xa1 karto yra galutinis arba \xc4\xafvyk\xc4\x99s kai, pavyzd\xc5\xbeiui, i\xc5\xa1 mok\xc4\x97tojas perduoda grynuosius pinigus gav\xc4\x97jui._NEWLINE_Vykdant atsiskaitym\xc4\x85 netiesiogiai, jei n\xc4\x97ra apibr\xc4\x97\xc5\xbeta kitaip galutinis atsiskaitymas \xc4\xafvyksta tiktai, kai tarpininkas atsiskaito su galutini\xc5\xb3 l\xc4\x97\xc5\xa1\xc5\xb3 gav\xc4\x97ju su kuriuo tur\xc4\x97jo atsiskaityti mok\xc4\x97tojas._NEWLINE_Atskirose atsiskaitym\xc5\xb3 sistemose yra apibr\xc4\x97\xc5\xbeiamas galutinio atsiskaitymo momentas, ankstesnis nei atsiskaitymas su galutiniu l\xc4\x97\xc5\xa1\xc5\xb3 gav\xc4\x97ju, tam kad suskaidyti atsiskaityme dalyvaujan\xc4\x8di\xc5\xb3 tarpinink\xc5\xb3 atsakomyb\xc4\x99 ir kuris atpalaiduoja mok\xc4\x97toj\xc4\x85, kuris jau atsiskait\xc4\x97 su tarpininku nuo \xc4\xafsipareigojimo galutiniam l\xc4\x97\xc5\xa1\xc5\xb3 gav\xc4\x97jui.\n_START_SECTION_\nAtsiskaitym\xc5\xb3 istorija\n_START_PARAGRAPH_\nAtsiskaitymai atsirado atsiradus darbo pasidalinimui._NEWLINE_Vystantis \xc5\xabkiui ir atsiradus perteklinei gamybos produkcijai atsirado poreikis apsikeisti skirtingomis prek\xc4\x97mis ir taip atsirado preki\xc5\xb3 mainai. Preki\xc5\xb3 mainai tai papras\xc4\x8diausia atsiskaitymo forma, kai u\xc5\xbe vien\xc4\x85 \xc4\xafsigyjam\xc4\x85 prek\xc4\x99 yra atsiskaitoma kitomis prek\xc4\x97mis._NEWLINE_Atsiradus i\xc5\xa1naudojimui kaip atsiskaitymo priemon\xc4\x97 buvo naudojama darbo j\xc4\x97ga. Darbo j\xc4\x97ga kaip atsiskaitymo priemon\xc4\x97 buvo pla\xc4\x8diai taikoma vergovin\xc4\x97je ir feodalin\xc4\x97je santvarkose. Pavyzd\xc5\xbeiui, vergai u\xc5\xbe maist\xc4\x85 tur\xc4\x97jo atsiskaityti savo nepakeliamu darbu.'